Deborah De Robertis
D'Deborah De Robertis, gebuer den 12. Februar 1984 zu Lëtzebuerg, ass eng lëtzebuergesch Performance-Kënschtlerin.

Si huet op der École de recherche graphique zu Bréissel studéiert. An hire Performancë stellt si Traditiounen a Konventiounen a Fro, wéi d'Relatioun tëscht Mann a Fra, tëscht Kënschtler a Kurator resp. Galerist, asw.

Vu September bis November 2013 hat s'eng Artiste-Residenz an der Paräisser Cité Internationale des Arts, fir déi si vum Lëtzebuerger Kulturministère ausgewielt gi war.

Hir bekanntst Performance bis ewell ass déi, déi se Miroir de l'origine nennt. Als Referenz op oder als Reverenz fir dem Gustave Courbet säin Tableau L'origine du monde huet si sech viru Konschtwierker a Muséeën (wéi z. B. dem Mudam) ouni Béxelche fotograféiere gelooss. 'Héichpunkt' vun där Serie war den 29. Mee 2014 am Musée d'Orsay, wou si sech mat de Been ausernee virun dem Courbet säi Bild gesat huet, an d'Reaktioune vun de puer Visiteuren, déi zoufälleg do waren, an dem Sécherheetspersonal, filme gelooss huet.

Bei enger anerer Performance den 31. August 2018, huet si zu Lourdes virun der Grott vu Massabielle poséiert an hat dobäi just e bloe Voile un, deen de Kapp an de Réck bedeckt hat. Si gouf festgeholl a krut de Prozess wéinst exhibition sexuelle gemaacht. Am August 2020 gouf si zu enger Geldstrof verurteelt.

Um Spaweck 
 Valérie Duponchelle: '"Deborah De Robertis et son Origine du monde: «Je veux mettre à nu tous les regards»." lefigaro.fr, 7. Juni 2014.
 "Entrevue avec l'artiste Deborah De Robertis: Nue devant L'Origine du monde." Interview bei Ici Radio-Canada, 2014-06-16.
 „Skandal a Konscht: Deborah de Robertis am Interview“ den 31. Mäerz 2016 op rtl.lu
 Deborah de Robertis: Les Hommes de l'Art (Trailer op Vimeo)

Lëtzebuergesch Kënschtler
Gebuer 1984
Performancekënschtler